Primarul liberal al comunei Nadeș, Alexandru Sînpetrean, a anunțat sâmbătă, 30 martie, prin intermediul unei postări făcută pe pagina proprie de Facebook, că va candida la alegerile locale din luna iunie, pentru un nou mandat, al doilea, însă din partea Partidului Social Democrat.
"Dragi locuitori ai comunei Nadeș, a sosit iarăși momentul să decidem parcursul comunei noastre pentru următorii patru ani, context în care doresc să îmi anunț candidatura pentru un nou mandat de primar. După o serie de analize și dezbateri pragmatice, bazate exclusiv pe argumente raționale, am ajuns la concluzia, împreună cu echipa mea, că cel mai bine pentru viitorul comuni noastre este să candidăm la alegerile din acest an, din partea Partidului Social Democrat (PSD). Dezvoltarea comunității noastre rămâne ținta primordială. Prioritățile nu se schimbă. Vom duce toate proiectele începute la bun sfârșit și vom căuta să investim cât mai mult posibil în bunăstarea și dezvoltarea comunei. Noutatea este că de această dată dorim să ne asigurăm și de susținerea unui partid puternic, pentru a da proiectelor noastre mai multe șanse de izbândă", a informat Alexandru Sînpetrean.
(Redacția)